VENDIM
Nr. 112, datë 26.4.2021

MBI KËRKESËN E SHOQËRISË “HERA” SHPK, PËR RISHIKIMIN E VENDIMIT NR. 34, DATË 4.2.2021, “MBI KËRKESËN E SHOQËRISË ‘HERA’ SHPK, PËR SHTYRJEN E AFATEVE TË VENDIMIT NR. 61, DATË 2.11.2007, TË NDRYSHUAR”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; të neneve 8 dhe 9, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 26.4.2021, mbasi shqyrtoi relacionin me nr. 58/5 prot., datë 23.4.2021, të përgatitur nga Drejtoria e Licencimit, Autorizimeve dhe Mbikëqyrjes,
konstatoi se: 
Bordi i ERE-s, me vendimin nr. 75, datë 19.3.2021, vendosi:
“1.	Të zgjasë me 30 ditë pune afatin e vendimmarrjes së Bordit të ERE-s mbi kërkesën e shoqërisë ‘HERA’ sh.p.k., për rishikimin e vendimit nr. 34, datë 4.2.2021. 
2.	Shoqëria “HERA” sh.p.k., brenda 10 ditëve pune, të dokumentojë në ERE sa pretenduar në shkresën nr. 300/1 prot., datë 17.2.2021.”.
- Ky vendim i Bordit u mor me qëllim që t’i jepej mundësia shoqërisë të depozitojë në ERE dokumentacionin përkatës, për sa pretenduar nga ajo, në kuadër të kërkesës për rishikimin e vendimit nr. 34/2021. Shoqëria është njoftuar për vendimin e Bordit me shkresën e ERE-s nr. 495 prot., datë 31.3.2021.
- Në përmbushje të afatit të vendosur në vendimin e sipërcituar, u vlerësua rishqyrtimi i sa depozituar nga shoqëria, në kuadër të kërkesës së saj për rishikimin e vendimit të Bordit të ERE-s nr. 34, datë 4.2.2021, me anë të të cilit filloi procedura për heqjen e licencës së shoqërisë, e po ashtu në kuadër të plotësimit të kushteve të vendimit të licencimit nr. 61, datë 2.11.2007, të ndryshuar.
- Për sa i përket pretendimit të shoqërisë se ajo mban kontrata ligjërisht të vlefshme me autoritetet përkatëse, për përdorimin e tokës për të gjithë zonën e shtrirjes së projektit, për një periudhë 30-vjeçare, çka lidhet dhe me kushtin e vendosur në paragrafin e parë të pikës 1, të vendimit nr. 61/2007, të ndryshuar, e që ka të bëjë me sigurimin e dokumenteve të pronësisë, duke realizuar kalimin nga premtim shitjeje në titull pronësie dhe realizimin e kontratave të huapërdorjes ose qiramarrjes, për të gjithë sipërfaqen e nevojshme për realizimin e projektit, ashtu sikurse parashtruar edhe në informacionet/relacionet e mëparshme për këtë shoqëri, subjekti ka depozituar kontratat respektive të qirasë, të nënshkruara me bashkitë përkatëse pas licencimit nga ERE, në vitin 2009. Nga shqyrtimi i dispozitave të të tria kontratave rezulton se është sanksionuar se rinovimi i tyre duhet të bëhet çdo vit.
Sa më sipër, ky kusht i vendimit të licencimit mund të konsiderohet pjesërisht i plotësuar, pasi shoqëria ka realizuar kalimin nga premtim shitjeje në nënshkrimin e kontratave të qiramarrjes, por në zbatim të kushteve të këtyre kontratave, shoqëria “HERA” sh.p.k. duhet të depozitojë në ERE kontratat e rinovuara të qirasë me bashkitë përkatëse, për të gjithë sipërfaqen e nevojshme, për realizimin e projektit. Vlerësohet se për depozitimin e këtij dokumentacioni shoqërisë t’i lihet një afat prej 3 muajsh.
- Për sa i përket pretendimit të shoqërisë se ka hartuar dhe paraqitur një studim fizibiliteti, i cili plotëson të gjitha kërkesat që duhet të përmbajë një dokument i tillë, çka lidhet dhe me kushtin e vendosur në paragrafin e dytë, të pikës 1, të vendimit nr. 61/2007, të ndryshuar, që ka të bëjë me kryerjen e një studimi fizibiliteti, që kushtëzohet me instalimin e kullave vrojtuese për të eksperimentuar në kushtet reale dhe nxjerrjen e konkluzioneve definitive për projektin e zbatimit. Përcaktimi në këtë studim edhe i kostos së prodhimit të energjisë elektrike. Ky studim të paraqitet në ERE përpara fillimit të punimeve dhe për këtë shoqëria duhet të sjellë grafikun e rishikuar të punimeve, ashtu si parashtruar dhe në relacionet e mëparshme, shoqëria ka përcjellë më herët në ERE studimin e fizibilitetit, ku është përcaktuar mënyra e përllogaritjes së kostos së prodhimit të energjisë elektrike dhe grafiku i rishikuar i punimeve, si dhe instalimi i kullave vrojtuese për të eksperimentuar në kushtet reale dhe nxjerrjen e konkluzioneve definitive për projektin e zbatimit, që siç teknikisht shpjeguar, bëhet fjalë për instalimin e pajisjeve për matjen e shpejtësisë së erës. Sa më sipër, shoqëria ka përmbushur kushtin e paragrafit të dytë, të pikës 1, të vendimit nr. 61/2007, të ndryshuar, ndaj ky kusht duhet shfuqizuar.
- Për sa i përket pretendimit të shoqërisë se ka një marrëveshje të vlefshme me OST-në, çka lidhet dhe me kushtin e vendosur në pikën 2, të vendimit nr. 61/2007, të ndryshuar, ku përcaktohet se shoqëria “Hera” sh.p.k. duhet të paraqesë pranë ERE-s marrëveshjen e nënshkruar me OST sh.a., përpara fillimit të ndërtimit të objektit, ku të jenë të specifikuara detyrimet e ndërsjella, që rrjedhin nga Kodi i Transmetimit, shoqëria ka dokumentuar dhe më parë në ERE shkresën e OST sh.a. nr. 857/1 prot., datë 20.7.2007, për miratimin e pikës së lidhjes së parkut eolik “KAPPET”.
[bookmark: _GoBack]Sa më sipër, ky kusht mund të konsiderohet i plotësuar pjesërisht nga ana e saj, pasi në kuptim të kësaj pike të vendimit kërkohet specifikisht që shoqëria të paraqesë pranë ERE-s marrëveshjen e nënshkruar me OST sh.a., përpara fillimit të ndërtimit të objektit, ku të jenë të specifikuara detyrimet e ndërsjella, që rrjedhin nga Kodi i Transmetimit, çka në fakt përbën dhe vullnetin e vendimmarrjes përkatëse për licencimin e subjektit në vitin respektiv.
- Në kuadër të përpjekjeve të saj për përmbushjen e kushteve të vendimit nr. 61/2021 dhe zbatimin e realizimin e projektit eolik, shoqëria ka sjellë në vëmendje të ERE-s, se me vendimin nr. 1 të KRRTRSH-së, datë 6.7.2010, është aprovuar me vlefshmëri të përhershme “Detyra e projektimit për masterplanin e zhvillimit dhe rregulloren urbanistike, për ndërtimin, instalimin dhe shfrytëzimin e centraleve elektrike me erë, si dhe prodhimin e energjisë elektrike nga këto centrale ‘Hera’ sh.p.k.”. Për sa pretenduar nga shoqëria, në lidhje me këtë dokument, që është depozituar edhe më herët në ERE, vlen të theksohet se në pikën 2, të këtij vendimi përcaktohet se në fazën e miratimit të studimit, materiali të pajiset me miratimin nga Këshilli Kombëtar i Arkeologjisë dhe Këshilli Kombëtar i Restaurimeve. Agjencia e Shërbimit Arkeologjik pranë Ministrisë së Turizmit, Kulturës, Rinisë dhe Sporteve, me shkresën nr. 107 prot., datë 23.8.2013, drejtuar shoqërisë “Hera” sh.p.k., është shprehur në parim dakord, por ka njoftuar shoqërinë se duhet të plotësojë dosjen përkatëse për marrjen e miratimit të plotë, pasi në zonë ndodhen disa monumente kulture. Sa më sipër, është në kuadër të përpjekjeve të shoqërisë për të realizuar projektin eolik, edhe pse ajo nuk ka dokumentuar hapat e mëtejshme, në lidhje me marrjen e miratimeve përfundimtare përkatëse.
- Në lidhje me pretendimin e shoqërisë se ka plotësuar të gjitha kërkesat e tjera që rrjedhin nga vendimi dhe detyrimet e tjera ligjore, përveç sa cituar më sipër, nuk rezulton që shoqëria “Hera” sh.p.k. të ketë përmbushur kushtin e vendosur në pikën 4, të vendimit nr. 61/2007, të ndryshuar. Koha e zbatimit e të gjithë projektit përfshirë dhe kolaudimin e veprës, duke iu referuar datës së lëshimit të licencës të jetë 36 muaj, por ky afat është shtyrë disa herë me vendimet përkatëse të ERE-s ndër vite, për t’i ardhur në ndihmë shoqërisë, duke i krijuar mundësinë për t’u pajisur me dokumentacionin e nevojshëm që mundëson dhe fillimin e zbatimit të projektit, brenda afateve të shtyra ndër vite nga ERE. 
-	 Shoqëria “Hera” sh.p.k. pretendon se projekti “KAPPET” është një investim privat që nuk ka kërkuar asnjë mbështetje nga organet kompetente dhe në përputhje të plotë dhe në koherencë me politikat e qeverisë Shqiptare, “Planin kombëtar të veprimit për burimet e rinovueshme të energjisë në Shqipëri për periudhën 2009–2018”, si dhe “Planin e konsoliduar të veprimit për burimet e rinovueshme të energjisë në Shqipëri për periudhën 2019–2020”. Gjithashtu, projekti ka marrë në konsideratë dhe është në përputhje me aneksin 4, të vendimit të Këshillit të Ministrave të Traktatit të Komunitetit të Energjisë, 2012/04/MCEnC, sipas të cilit për Shqipërinë në veçanti, është konfirmuar objektivi 38% deri në vitin 2020.
Në lidhje me këtë pretendim, konstatojmë se nuk janë realizuar në kohë hapat e implementimit të projektit në veçanti dhe projekti në tërësinë e vet, në mënyrë që të respektohej koherenca dhe përputhshmëria sipas pretendimit të sipërcituar, për t’u realizuar brenda vitit 2020.
- Shoqëria pretendon se ERE, përpara marrjes së vendimit të saj, duhet të kishte konsultuar paraprakisht me përfaqësues të shoqërisë përfundimet e arritura nga monitorimi. Ky pretendim nuk qëndron pasi ERE ka respektuar të drejtën e shoqërisë për të paraqitur objeksionet e saj, në lidhje me gjetjet e monitorimit, të dërguara me shkresën nr. 563 prot., datë 6.3.2020. Në përgjigje, shoqëria, me shkresën nr. 14 prot., datë 10.3.2020, protokolluar në ERE me nr. 563/1 prot., datë 10.3.2020, ka përcjellë sqarimet e saj në vijim të konstatimeve të monitorimit. Sa më sipër, ky pretendim nuk qëndron.
-	 Shoqëria, duke u nisur nga qëndrimi i Ministrisë së Infrastrukturës dhe Energjisë (MIE), për të mos shtyrë afatet e plotësimit të kushteve të vendimit nr. 61/2007, të ndryshuar, pretendon se MIE nuk ka asnjë tagër ligjor që t’i japë asaj të drejtë të urdhërojë dhe ndalojë ERE-n të marrë vendime të cilat janë autoritet i saj, siç përcaktohet në ligjin nr. 43/2015, “Për sektorin e energjisë elektrike” dhe për rrjedhojë arsyetimi i ERE-s nuk është i motivuar dhe i vlefshëm ligjërisht.
- Për sa më sipër, ERE i është drejtuar gjithmonë ministrisë, në lidhje me qëndrimin e saj për shtyrjen e afatit të plotësimit të kushteve të licencimeve, për ndërtimin e parqeve eolike, ndodhur në rrethanat kur këto shoqëri ende nuk kishin realizuar projektin prej vitesh e po ashtu për arsye se kjo ministri ka në fushën e përgjegjësisë së saj zbatimin e politikës së përgjithshme shtetërore në sektorin e energjisë dhe shfrytëzimit të burimeve energjetike, në zbatim të VKM-së nr. 504, datë 13.9.2017. Po ashtu, në nenin 10, pika 2, të ligjit nr. 43/2015, “Për sektorin e energjisë elektrike”, të ndryshuar, përcaktohet se ERE bashkëpunon me ministrinë përgjegjëse për energjinë dhe me institucionet e tjera publike, për sa u takon çështjeve objekt të këtij ligji, që janë në fushën e përgjegjësisë së tyre. Duke qenë se bashkëpunimi me MIE-n për këto çështje është kërkesë e ligjit, ERE, për këtë qëllim, ka vijuar edhe me dërgimin për mendim në MIE sa herë këto çështje kanë qenë objekt rivlerësimi, sipas afateve të përcaktuara në vendimet respektive. Në takimin online të datës 3.2.2021, të zhvilluar mes përfaqësuesve të MIE-s, Bankës Evropiane për Rindërtim dhe Zhvillim (BERZH) dhe ERE-s, MIE ritheksoi mosdakordësinë e saj për shtyrjen e afatit të licencave te lëshuara nga ERE, për ndërtimin e objekteve të reja gjeneruese nga energjia elektrike eolike, mosdarkordësi të cilën e kishte shprehur dhe më herët duke theksuar se është në fuqi baza ligjore për të aplikuar për ndërtimin e impianteve eolike, sipas përcaktimeve të ligjit nr. 7/2017, “Për nxitjen e përdorimit të energjisë nga burimet e rinovueshme” dhe të ligjit nr. 43/2015, “Për sektorin e energjisë elektrike”, si dhe VKM-të e dala në zbatim të këtyre akteve. Në çdo rast këto shoqëri mund të merrnin pjesë në ankandin e organizuar nga MIE, për ndërtimin e kapaciteteve të reja gjeneruese e më tej do të vijonin me hapat përkatës për licencimin nga ERE, për ushtrimin e veprimtarisë përkatëse, ndaj ERE u bazua dhe te ky qëndrim në marrjen e vendimit nr. 34/2021.
- Nga sa analizuar, shoqëria ka plotësuar kushtin e vendosur në paragrafin e parë, të pikës 1, të vendimit nr. 61/2007, të ndryshuar, dhe mbeten ende pa u depozituar kontratat e qirasë të rinovuara me bashkitë përkatëse, për të gjithë sipërfaqen e nevojshme për realizimin e projektit (paragrafi i dytë i pikës 1), marrëveshja e nënshkruar me OST-në (pika 2), si dhe fakti që shoqëria nuk ka arritur të realizojë projektin brenda afateve të shtyra nga ERE (pika 3).
- Pavarësisht se shoqëria nuk ka arritur të plotësojë të gjitha kushtet e vendimit nr. 61/2007, të ndryshuar, më gjithë shtyrjet ndër vite, ajo ka dokumentuar në vazhdimësi përpjekjet e saj për plotësimin e tyre, duke treguar dhe një herë vullnetin e saj për të realizuar e zbatuar në praktikë projektin eolik. 
- Në nenin 9, germa “a”, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, parashikohet se: “Me marrjen e informacionit të detajuar me të dhënat, sipas nenit 7 dhe 8, të kësaj rregulloreje, Bordi do të vendosë:
a. të mbyllë procedurën për heqjen e licencës.”.
- Duke marrë në konsideratë faktin se nga periudha e licencimit ka kaluar një kohë e gjatë e projekti nuk është vënë në zbatim, e mund të kenë ndryshuar dhe kushtet mjedisore, rikujtojmë se, për qëllime të licencimit, shoqëria ka depozituar lejen e mjedisit, kategoria “B” për projektin e parkut “KAPPET”, lëshuar më 13.6.2013, shoqëruar dhe me aktin e miratimit, me nr. identifikimi 1250, datë 11.6.2013. Por gjithashtu, në kushtet e lejes, është përcaktuar se mosfillimi i aktivitetit brenda një periudhe 2-vjeçare sjell për pasojë pavlefshmërinë e lejes për ushtrimin e këtij aktiviteti. Në këto kushte, vlerësohet e arsyeshme që shoqërisë t’i lihet kusht depozitimi i lejes së mjedisit, të rinovuar brenda një afati 3-mujor.
-	 Pas depozitimit të lejes së mjedisit të rinovuar dhe depozitimit të kontratave të qirasë, të rinovuara me bashkitë përkatëse, për të gjithë sipërfaqen e nevojshme për realizimin e projektit, ERE do të vlerësojë më tej mundësinë e shtyrjes, sipas kërkesës së shoqërisë, të afateve të plotësimit të kushteve të vendimit nr. 61/2007, të ndryshuar, konkretisht sipas pikës 2, që ka të bëjë me marrëveshjen e nënshkruar me OST sh.a. dhe sipas pikës 3, që ka të bëjë me kohën e zbatimit të të gjithë projektit, përfshirë dhe kolaudimin e veprës.
Për gjithë sa më sipër, Bordi i ERE-s

VENDOSI:

1. Të pranojë kërkesën e shoqërisë “Hera” sh.p.k., për rishikimin e vendimit të Bordit të ERE-s nr. 34, datë 4.2.2021.
2. Të shfuqizojë vendimin e Bordit të ERE-s nr. 34, datë 4.2.2021.
3. Në vendimin e Bordit të ERE-s nr. 61, datë 2.11.2007, të ndryshuar, bëhen këto ndryshime:
“1.	Paragrafi i parë i pikës 1, të vendimit nr. 61, datë 2.11.2007, ndryshon dhe bëhet, si vijon:
Ishte:
1. Brenda një afati kohor 9-mujor të realizojë:
- Sigurimin e dokumenteve të pronësisë, duke realizuar kalimin nga premtim shitjeje në titull pronësie dhe realizimin e kontratave të huapërdorjes ose qiramarrjes, për të gjithë sipërfaqen e nevojshme për realizimin e projektit.
Bëhet:
- Shoqëria “Hera” sh.p.k të depozitojë në ERE, brenda 3 muajve nga data e botimit në Fletoren Zyrtare e këtij vendimi, kontratat e rinovuara të qirasë, me bashkitë përkatëse, për të gjithë sipërfaqen e nevojshme për realizimin e projektit.
2. Paragrafi i dytë i pikës 1, të vendimit nr. 61, datë 2.11.2007, shfuqizohet. 
3. Pas pikës 4, shtohet pika 5, me këtë përmbajtje:
5. Shoqëria “Hera” sh.p.k. duhet të depozitojë në ERE, brenda 3 muajve nga data e botimit në Fletoren Zyrtare e këtij vendimi, lejen mjedisore të rinovuar.”.
4. Shoqëria “Hera” sh.p.k. duhet të depozitojë në ERE, brenda 3 muajve nga data e botimit në Fletoren Zyrtare e këtij vendimi:
a. dokumentacion mbi marrjen e miratimit të plotë nga Këshilli Kombëtar i Arkeologjisë dhe Këshilli Kombëtar i Restaurimeve;
b. dokumentacion ligjor vërtetues mbi realizimin e investimeve për zbatimin e projektit eolik.
5. Me dorëzimin e dokumentacionit, sipas përcaktimeve të pikës 3 dhe 4, të këtij vendimi, ERE do të shqyrtojë mundësinë e shtyrjes së afatit të plotësimit të kushteve të vendosura në pikën 2 dhe pikën 3, të vendimit nr. 61/2007, të ndryshuar.
6. Ky vendim është objekt rishikimi nga ERE pas përfundimit të afatit 3-mujor.
7. Drejtoria e Licencimit, Autorizimeve dhe Mbikëqyrjes të njoftojë shoqërinë “Hera” sh.p.k. dhe palët e interesit për vendimin e Bordit të ERE-s.
Ky vendim hyn në fuqi pas botimit në Fletoren Zyrtare.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti
